กทม. ตรวจหาเชื้อเชิงรุก ชุมชนร่วมมือ
แพทย์หญิงป่านฤดี มโนมัยพิบูลย์ ผู้อำนวยการสำนักอนามัย กรุงเทพมหานคร กล่าวถึงความคืบการปฏิบัติภารกิจทีมป้องกันและแก้ไขปัญหาโควิด-19 เชิงรุก หรือ CCRT ของ กทม. ว่า จากการลงพื้นที่ตามชุมชนต่างๆ ทั้ง 50 เขตในพื้นที่กรุงเทพมหานคร ตั้งแต่วันที่ 15 กรกฎาคม 2564 เป็นต้น ภาพรวมผลเป็นที่น่าพอใจ มีผู้สูงอายุและผู้ป่วย 7 กลุ่มโรคเสี่ยงสูงให้ความร่วมมือเข้ารับการฉีดวัคซีนเป็นจำนวนมากว่าหมื่นราย เนื่องจากที่ผ่านมาผู้สูงอายุมีความกังวลไม่อยากออกจากชุมชน กลัวรับเชื้อ ประกอบกับบุตรหลานไม่สะดวกพามารับวัคซีนนอกพื้นที่ จึงทำให้ไม่ได้รับวัคซีน โดยทีม CCRT ของ กทม. ได้เข้าไปทำงานเชิงรุก ร่วมกับทุกฝ่ายที่เกี่ยวข้องทั้งด้านสาธารณสุข จิตอาสาและฝ่ายความมั่นคง เน้นการเข้าไปสร้างความรู้ ความเข้าใจให้กับประชาชนในชุมชนในการดูแลสุขภาพอนามัยและการป้องกันตนเองในช่วงสถานการณ์การแพร่ระบาดของโรคโควิด-19 รวมถึงการตรวจคัดกรองเชิงรุกให้ครอบคลุมกว่า 2,000 ชุมชนให้ครบภายในวันที่ 31 กรกฏาคมนี้ อย่างไรก็ตาม ล่าสุด กทม.ได้รับการสนับสนุน ชุดตรวจหาเชื้อโควิด-19 แบบ Antigen Test Kit  หรือชุดตรวจกลั่นกรองเบื้องต้นสามารถทราบผลตรวจภายในระยะเวลา 15-30 นาที มาใช้ใน CCRT ทั้ง 69 แห่ง รวม 138 ทีม ทำให้การตรวจคัดกรองทำได้เร็วขึ้น มีการแยกกักตัวที่บ้านอย่างถูกวิธีรวมถึงมีการส่งต่อเข้ารับการรักษาได้ทันที จากการตรวจเชิงรุกพบผลบวกร้อยละ 29 จึงให้แยกกักตัวทันที ซึ่งการทำงานในครั้งนี้ได้รับความร่วมมือจากคนในชุมชน เป็นอย่างดี